Hondo under Regio-Tour 2006
**Danilo Hondo** (født 4. januar 1974 i Wilhelm-Pieck-Stadt Guben, Tyskland), er en tysk, tidligere profesjonell syklist. Hondo ble proff i 1997 i det lille laget Agro-Adler Brandenburg, og gikk til Team Telekom foran 1999 sesongen. Hondo er en svært god spurter, og i Telekom tok han sine kanskje største seire på 2. og 3. etappe i Giro d'Italia 2001. Begge triumfene kom i massespurter og bidro til at han bar poengtrøyen gjennom halvparten av rittet. Dessverre for Hondo var han i Telekom i samme periode som Erik Zabel, noe som gjorde at han ofte måtte kjøre opptrekk framfor egne sjanser. Sammen med Giovanni Lombardi og Gian Matteo Fagnini utgjorde han i en periode et av de siste leddene i "Zabel-togene", som ofte preget de siste kilometrene inn mot massespurter, og han bidro på denne måten til flere av Zabels toppresultater i perioden 1999 til 2003. Som en følge av dette kom Hondos seire for det meste i mindre ritt, og han klarte heller ikke å vinne et av de mer prestisjefylte rittene etter at han forlot Telekom, selv om han var nære i 2005 da han ble nummer to i Milano-Sanremo.   
 
Hondo har også en triumf i det tyske landeveismesterskapet fra 2002.

Dopingsaken og følgene av denne
-------------------------------

I 2005 avla Danilo Hondo to positive dopingprøver på stoffet carphedon under rittet Murcia rundt. Dagen før den første positive prøven hadde han imidlertid testet negativt, noe som sådde tvil om de to andre prøveresultatene var korrekte, selv om de to B-prøvene også var positive. Den mengden carphedon som ble funnet i Hondos prøve var så liten at han kan ha fått den i seg gjennom forurenset mat eller drikke. På grunn av de positive prøvene ble Hondo allikevel først suspendert og senere sparket fra Team Gerolsteiner.   
 
Hondo fikk en utestengelse på to år, frem til 1. april 2005, men denne straffen ble senere redusert til 1 år i juni 2005. I januar 2006 ble så straffen forlenget til 2 år, etter at Hondo tapte saken i Den internasjonale voldgiftsretten for sport. Hondo gav seg ikke, og gikk til den sivile domstolen i Sveits, som i mars 2006 reduserte straffen hans midlertidig til 1 år.   

I april 2006 hadde Hondo sonet ferdig, og undertegnet en kontrakt med det tyske kontinentallaget Team Lamonta. Hondo fikk en svært god sesong med flere seire og topplasseringer i mindre ritt. Han ble nummer to sammenlagt i UCI Europe Tour 2006, kun 21 poeng bak vinneren, og hadde han blitt nummer 2 og ikke 4 i hans siste ritt for sesongen, ville han ha vunnet.   

Høsten 2006 signerte han for Tinkoff Credit Systems, men i januar 2007 ble dopingdommen igjen aktivert av Den internasjonale voldgiftsretten for sport, og Hondo ble utestengt frem til 1. april samme år. Senere ble det klart at Hondo også måtte sone for de månedene i 2006 han hadde deltatt i ritt, og straffen ble derfor forlenget til 1. januar 2008. Som følge av all dette ble Hondo sparket fra Tinkoff våren 2007.

Lag
---

* 1997 – 1998 Agro-Adler Brandenburg
* 1999 – 2003 Team Telekom
* 2004 – 2005 Team Gerolsteiner
* 2006 Team Lamonta
* 2007 Tinkoff Credit Systems
* 2008 Serramenti PVC Diquigiovanni
* 2009 PSK Whirlpool-Author (fra 01.04)
* 2010-2012 Lampre
* 2013 RadioShack-Nissan
* 2014 Trek Factory Racing

Viktigste resultater
--------------------

Hondo i den tyske mestertrøyen under Tour de France 2002
2006 

* 2 Etappeseire i Fredsrittet
* 1 Etappeseier i Sachsen-Tour

2005

* 2 Etappeseier i Murcia rundt
* 2.-plass Milano-Sanremo

2004

* 1 Etappeseier i Niedersachsen rundt
* 1 Etappeseier i Catalonia rundt

2003

* 2 Etappeseire i Fredsrittet

2002

* Tysk mester i landeveisritt
* Etappeseier i Rheinland-Pfalz rundt
* Etappeseier i Hessen rundt
* Etappeseier i Catalonia rundt

2001

* 2 Etappeseire i Giro d’Italia

2000

* 2 Etappeseier i Fredsrittet

1999

* 3 Etappeseire i Fredsrittet
* 1 Etappeseier i Regio-Tour

1998

* 1 Etappeseier i Fredsrittet
* 5 Etappeseire i Niedersachsen rundt
* 2 Etappeseire i Sachsen-Tour
* 1 Etappeseier i Regio-Tour
* 1 Etappeseier i Hessen rundt

1997

* 1 Etappeseier i Sachsen-Tour

Referanser
----------

Eksterne lenker
---------------

* (de) Danilo Hondo – Munzinger Sportsarchiv Rediger på Wikidata

* (en) Danilo Hondo – Olympedia Rediger på Wikidata

* (en) Danilo Hondo – Sports-Reference (OL-resultater – arkivert) Rediger på Wikidata

* (en) Danilo Hondo – UCI Rediger på Wikidata

* (en) Danilo Hondo – ProCyclingStats Rediger på Wikidata

* (en) Danilo Hondo – Cycling Archives Rediger på Wikidata

* (en) Danilo Hondo – Cycling Quotient Rediger på Wikidata

* (en) Danilo Hondo – CycleBase Rediger på Wikidata

* (en) Danilo Hondo – TheSports.org Rediger på Wikidata
* (en) Danilo Hondo – kategori av bilder, video eller lyd på Commons Rediger på Wikidata
 (Tysk)

|  |  |
| --- | --- |
| Oppslagsverk/autoritetsdata | Prabook **·** Munzinger (sport)
 |